
Text rozhodnutia
Súd: Krajský súd Banská Bystrica Spisová značka: 24S/71/2012 Identifikačné číslo súdneho spisu: 6012200645 Dátum vydania rozhodnutia: 09. 10. 2012 Meno a priezvisko sudcu, VSÚ: JUDr. Jana Novotná ECLI: ECLI:SK:KSBB:2012:6012200645.1 Rozhodnutie Krajský súd v Banskej Bystrici v právnej veci žalobcu: NAWARA s.r.o., so sídlom Banská Belá 49, 966 15 Banská Belá, IČO: 45 262 721, zast. JUDr. Ing. Veronikou Škodovou, advokátkou, so sídlom Komenského 18B, 974 01 Banská Bystrica, IČO: 46 025 548, proti žalovanému: Národný inšpektorát práce Košice, Masarykova 10, 040 01 Košice o preskúmanie zákonnosti rozhodnutia a postupu žalovaného č. S/2012/01443 zo dňa 07. mája 2012, o žiadosti žalobcu o odklad vykonateľnosti napadnutého rozhodnutia takto r o z h o d o l : Predsedníčka senátu odkladá vykonateľnosť napadnutého rozhodnutia žalovaného č. S/2012/01443 zo dňa 07. mája 2012 až do právoplatného skončenia konania o preskúmanie zákonnosti rozhodnutia a postupu žalovaného vedeného tunajším súdom pod sp. zn. 24S/71/2012. o d ô v o d n e n i e : Žalobca sa žalobou doručenou súdu dňa 11. júla 2012 domáha preskúmania zákonnosti rozhodnutia a postupu žalovaného Národného inšpektorátu práce Košice, Masarykova 10, 040 01 Košice č. S/2012/01443 zo dňa 07. mája 2012, ktorým žalovaný zamietol odvolanie žalobcu a potvrdil rozhodnutie prvostupňového správneho orgánu Inšpektorátu práce Banská Bystrica č. 301/11-1.0/pok/r zo dňa 13. februára 2012, ktorým uložil žalobcovi pokutu vo výške 2 000,- Eur podľa § 19 ods. 2 písm. b) zákona č. 125/2006 Z.z. za porušenie povinností vyplývajúcich z tohto zákona, z predpisov uvedených v § 2 ods. 1 písm. a) bod 4 za porušenie § 3 ods. 2 v nadväznosti na § 2 ods. 2 písm. b) zákona č. 82/2005 Z.z. v znení zákona č. 125/2006 Z.z. v platnom znení do 19. júla 2011. Žalobca zároveň v podaní doručenom súdu dňa 11. júla 2012 požiadal súd aj o odloženie vykonateľnosti napadnutého rozhodnutia žalovaného. Žalobca svoju žiadosť o odklad vykonateľnosti odôvodnil tým, že v dôsledku nepriaznivej finančnej situácie žalobcu v prípade okamžitého výkonu rozhodnutia hrozí žalobcovi závažná ujma. Podľa § 250c ods. 1 Občianskeho súdneho poriadku (ďalej len ako „O.s.p.“) žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Súd sa oboznámil s tvrdeniami žalobcu a má za to, že okamžitým výkonom napadnutého rozhodnutia môže byť žalobcovi spôsobená závažná ujma, pretože sa nachádza v nepriaznivej finančnej situácii. Nepriaznivá finančná situácia je takou skutočnosťou, ktorá nedovoľuje zaplatenie uloženej pokuty bez vážnych následkov. Preto je dôvodné, aby sa napadnuté rozhodnutie žalovaného č. S/2012/01443 zo dňa 07. mája 2012 stalo vykonateľným až po preskúmaní zákonnosti uvedeného rozhodnutia žalovaného. Z uvedených dôvodov predsedníčka senátu rozhodla podľa § 250c ods. 1 O.s.p. tak, že odložila vykonateľnosť napadnutého rozhodnutia žalovaného č. S/2012/01443 zo dňa 07. mája 2012 až do právoplatného skončenia konania vedeného tunajším súdom pod sp. zn. 24S/71/2012. Poučenie: Proti tomuto uzneseniu nie je prípustné odvolanie.

